A BIZOTTSÁG 1281/2006/EK RENDELETE
(2006. augusztus 28.)
a 2005/2006-os gazdasági évre vonatkozóan a tejre és a tejtermékekre kivetett illeték felvásárlók és termelők általi megfizetésének határideje tekintetében az 595/2004/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékágazatban illeték megállapításáról szóló, 2003. szeptember 29-i 1788/2003/EK tanácsi rendeletre (1) és különösen annak 24. cikkére,
mivel:
(1)
A tej- és tejtermékágazatban illeték megállapításáról szóló 1788/2003/EK tanácsi rendelet alkalmazására vonatkozó részletes szabályok megállapításáról szóló, 2004. március 30-i 595/2004/EK bizottsági rendelet (2) többek között rögzíti az illeték beszedésének ütemezését és feltételeit. Az 595/2004/EK rendelet 15. cikkének (1) bekezdése előírja, hogy az illetékfizetésre kötelezett felvásárlóknak, és közvetlen értékesítés esetén a termelőknek minden év szeptember 1-jéig kell megfizetniük az esedékes összeget az illetékes hatóságnak a tagállam által megállapított szabályokkal összhangban. E határidő elmulasztása esetén az említett cikk (2) bekezdése értelmében kamatfizetési kötelezettség áll fenn.
(2)
A költségvetési előrejelzések javítása és a költségvetési gazdálkodás rugalmasabbá tétele érdekében folyamatban van az 1788/2003/EK rendelet módosítása, amelynek célja egyrészt az, hogy a tagállamok hosszabbítsák meg az említett rendelet 3. cikkének (1) bekezdésében meghatározott illeték megfizetésének határidejét, másrészt az, hogy az említett rendelet 1. cikkének (1) bekezdése értelmében a 2005/2006-os gazdasági évet jelentő tizenkét hónapra egyes tagállamok számára lehetővé váljék a nemzeti referenciamennyiségek átcsoportosítása a közvetlen eladások és a szállítások között. Annak érdekében, hogy a nemzeti hatóságok ezeket az új rendelkezéseket hatékonyan és következetesen tudják végrehajtani, a 2005/2006-os gazdasági évre vonatkozóan - az 595/2004/EK rendelet 15. cikkének (1) és (2) bekezdésétől eltérve - a tejfelvásárlók által fizetendő összegek folyósításának határidejét is indokolt meghosszabbítani. Adminisztrációs okok miatt a nemzeti referenciamennyiségeket átcsoportosító tagállamok számára indokolt külön időpontot előírni.
(3)
Az e rendeletben foglalt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 595/2004/EK rendelet 15. cikkének (1) és (2) bekezdésétől eltérve, a 2005/2006-os gazdasági évet jelentő tizenként hónapra a tagállamok jogosultak a következő napokra áttenni az esedékes összegek kifizetésének határidejét:
a)
a Cseh Köztársaság, Észtország, Ciprus, Lettország, Litvánia, Magyarország, Lengyelország, Szlovénia és Szlovákia 2006. november 1-jére;
b)
a többi tagállam 2006. október 1-jére.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 28-én.